  Майя Бывальцева Суредась Никас Сафроновлэн «Лудорвай» музей-заповедниклы кузьмам валэз пияз. Со сярысь ивортэ Удмуртиысь лулчеберетъя но туризмъя министерстволэн пресс-службаез. «Музей-заповедниклэн юбилей араз тужгес бадӟым кузьым луиз чуньы, сое вордӥз тодмо суредасьлэн Никас Сафроновлэн юрттэменыз басьтэм Ракита вал», — верамын удысэтлэн ивортоназ. Чуньы вордскиз пуксёнэ, 30-тӥ гудырикошконэ. Музейын вань ужасьёс солэсь вордскемзэ чидатэк возьмазы. Чуньыез Рита ниманы малпазы. Пусъемын, чуньы валъёслэн праздниксы азьын вордскиз шуыса. Вашкала дырысен 31-тӥ гудырикошконэ «Вал праздник» пусйиське, Флорез но Лаврез буре ваён, Русьын соос пудоез, тужгес но валъёсты, утисьёсын лыдъясько. Азьвыл со нуналэ валъёсын ужаны ӧз лэзьылэ, соосты тужгес ӟеч сезьыен сюдылӥзы. Черк доры нуыса, дун чылкыт вуэн пазьго вал. Собере сылало нянь турижен сюдылӥзы, пылатылӥзы, быжазы но изнэсазы лентаос пунылӥзы, адӟытонъёс но вал вылын ворттылонъёс ортчытъязы. Тегъёс: Мерлык Музей Удмуртия Лудорвай пӧйшуръёс  